b'\n_START_ARTICLE_\nPainajaiskuja\n_START_SECTION_\nJuoni\n_START_PARAGRAPH_\nPainajaiskuja kertoo kunnianhimoisen huijarin noususta ja tuhosta. Kuuluisaksi viihdetaiteilijaksi t\xc3\xa4ht\xc3\xa4\xc3\xa4v\xc3\xa4 Stanton \xe2\x80\x9dStan\xe2\x80\x9d Carlisle (Tyrone Power) liittyy nuhruiseen kiert\xc3\xa4v\xc3\xa4\xc3\xa4n tivoliin, jossa h\xc3\xa4n alkaa ty\xc3\xb6skennell\xc3\xa4 selv\xc3\xa4n\xc3\xa4kij\xc3\xa4 madame Zeenan (Joan Blondell) ja madamen alkoholismista k\xc3\xa4rsiv\xc3\xa4n Pete Krumbein -nimisen (Ian Keith) aviopuolison apulaisena. Stan saa tiet\xc3\xa4\xc3\xa4 monien ihmisten haluavan ostaa Krumbeinien liikesalaisuuden, mutta madame ei suostu myym\xc3\xa4\xc3\xa4n sit\xc3\xa4. Stan yritt\xc3\xa4\xc3\xa4 saada selville kultaisen liikesalaisuuden kehittelem\xc3\xa4ll\xc3\xa4 h\xc3\xa4nen ja Zeenan v\xc3\xa4lille rakkaussuhdetta, mutta madame on edelleen uskollinen juopottelevalle aviomiehelleen._NEWLINE_Er\xc3\xa4\xc3\xa4n\xc3\xa4 iltana Stan antaa Petelle vahingossa v\xc3\xa4\xc3\xa4r\xc3\xa4n pullon; i\xc3\xa4k\xc3\xa4s Pete kuolee juotuaan metanoli- eik\xc3\xa4 pontikkapullosta. Pelastaakseen liiketoimintansa Zeena joutuu kertoa ja opettaa Stanille liikesalaisuutensa, jotta h\xc3\xa4n voisi ty\xc3\xb6skennell\xc3\xa4 h\xc3\xa4nen avustajanaan. Kun Stanin ja tivolity\xc3\xb6ntekij\xc3\xa4 Mollyn (Coleen Gray) romanssi paljastuu, heid\xc3\xa4t pakotetaan avioitumaan. Kun Stan ei ole en\xc3\xa4\xc3\xa4 tervetullut tivoliin, h\xc3\xa4n tajuaa sen oikeastaan olevan h\xc3\xa4nelle tilaisuus tulla kuuluisaksi; h\xc3\xa4nell\xc3\xa4h\xc3\xa4n on mieless\xc3\xa4\xc3\xa4n madame Zeenan liikesalaisuus. Stan ja Molly l\xc3\xa4htev\xc3\xa4t tivolista kohti suurempia lavoja ja kirkkaampia valoja, mutta avioparin tulevaisuus ei olekaan niin kirkas kuin kuvittelisi...\n_START_SECTION_\nTuotanto\n_START_PARAGRAPH_\nRomantiikka- ja seikkailuelokuvistaan tunnettu Tyrone Power halusi laajentaa uramahdollisuuksiaan ja osti alkuper\xc3\xa4isen romaanin elokuvaoikeudet syyskuun lopussa 1946 50 000 dollarilla. Elokuvan rooleihin harkittiin muun muassa Anne Baxteria, Celeste Holmia, June Allysonia, Marlene Dietrichia, Luise Raineria ja Constance Bennettia. Ohjaajiksi harkittiin muun muassa William Keighley\xe2\x80\x99t\xc3\xa4 ja Lloyd Baconia._NEWLINE_Painajaiskujan kuvaukset alkoivat 19. toukokuuta 1947. Elokuva kuvattiin tuotantoyhti\xc3\xb6 20th Century Foxin studioilla Los Angelesin Century Cityss\xc3\xa4 Kaliforniassa ja Chicagossa Illinoisissa. Elokuvan kuvaukset saatiin p\xc3\xa4\xc3\xa4t\xc3\xb6kseen 31. hein\xc3\xa4kuuta 1947. Painajaiskujan tuottajat rakennuttivat elokuvaa varten 20th Century Foxin studioiden takana olevalle tontille 40 000 m\xc2\xb2 kokoiselle alueelle tivolin, jonne palkattiin yli sata avustajaa.\n_START_SECTION_\nJulkaisu ja vastaanotto\n_START_PARAGRAPH_\nPainajaiskuja sai Yhdysvaltain ensi-iltansa New Yorkissa 9. lokakuuta vuonna 1947, ja maanlaajuinen ensi-ilta oli 28. lokakuuta. Suomessa elokuva sai teatteriensi-iltansa 23. huhtikuuta vuonna 1948. Elokuva uudelleenjulkaistiin Yhdysvalloissa vuonna 1955._NEWLINE_Painajaiskuja on erilainen verrattuna muihin film noir -elokuviin; elokuvassa esiintyv\xc3\xa4t eturivin n\xc3\xa4yttelij\xc3\xb6it\xc3\xa4, tuotantoryhm\xc3\xa4 oli laaja ja budjetti suurehko. Vaikka elokuvaa mainostettiin paljon, Painajaiskuja ei ilmestyess\xc3\xa4\xc3\xa4n saavuttanut taloudellista menestyst\xc3\xa4. Lis\xc3\xa4ksi elokuva sai aikansa elokuvakriitikoilta sekalaiset arvostelut. Nykyisten elokuvakriitikoiden keskuudessa Painajaiskuja on arvostelumenestys, ja nyky\xc3\xa4\xc3\xa4n elokuvaa pidet\xc3\xa4\xc3\xa4n esikuvallisena film noir -elokuvana. Painajaiskuja on saanut klassikkoelokuvan aseman, ja Tyrone Powerin suoritusta elokuvassa pidet\xc3\xa4\xc3\xa4n yhten\xc3\xa4 h\xc3\xa4nen parhaimmistaan. Rotten Tomatoes -sivuston mukaan kriitikoiden arvosteluista t\xc3\xa4ysi sata prosenttia on my\xc3\xb6nteist\xc3\xa4 perustuen kymmeneen arvosteluun._NEWLINE_20th Century Fox julkaisi elokuvan DVD:n\xc3\xa4 ensimm\xc3\xa4ist\xc3\xa4 kertaa Yhdysvaltain markkinoille 7. kes\xc3\xa4kuuta vuonna 2005.'